## Pravilnik o stavljanju na tržište i korištenju hrane za životinje

### NN 156/2009 (29.12.2009.), Pravilnik o stavljanju na tržište i korištenju hrane za životinje

MINISTARSTVO POLJOPRIVREDE, RIBARSTVA I RURALNOG RAZVOJA

3902

Na temelju članka 17. stavka 4. i članka 65. podstavka 2., 3., 5., 6. i 7. Zakona o hrani (»Narodne novine«, broj 46/07 i 155/08), ministar poljoprivrede, ribarstva i ruralnog razvoja donosi

PRAVILNIK

O STAVLJANJU NA TRŽIŠTE I KORIŠTENJU HRANE ZA ŽIVOTINJE[[1]](#footnote-29081-1)

Poglavlje I.
OPĆE ODREDBE

Cilj

Članak 1.

Ovim se Pravilnikom propisuju zahtjevi za stavljanje na tržište i korištenje hrane za životinje u cilju osiguranja visoke razine sigurnosti hrane za životinje i javnoga zdravlja, te omogućavanja dostupnosti odgovarajućih informacija potrošačima i osiguravanja učinkovitog djelovanja tržišta u skladu s načelima Zakona o hrani[[2]](#footnote-29081-2).

Područje primjene

Članak 2.

1). Ovim se Pravilnikom propisuju zahtjevi za stavljanje na tržište i korištenje hrane za životinje na području Republike Hrvatske, a nakon pristupanja Republike Hrvatske u članstvo Europske unije, na području Europske zajednice, a za životinje koje se koriste za proizvodnju hrane i koje se ne koriste za proizvodnju hrane, uključujući zahtjeve za označavanje, pakiranje i prezentiranje hrane za životinje.

2). Odredbe ovoga Pravilnika primjenjuju se ne dovodeći u pitanje posebne propise\* iz područja hranidbe životinja, osobito:

(a) Pravilnik o uvjetima za proizvodnju, stavljanje na tržište i upotrebu ljekovite hrane za životinje (»Narodne novine«, broj 101/05)[[3]](#footnote-29081-3);

(b) Pravilnik o nepoželjnim i zabranjenim tvarima u hrani za životinje (»Narodne novine«, broj 118/07)[[4]](#footnote-29081-4);

(c) Pravilnik za sprječavanje pojave, kontrolu i iskorjenjivanje određenih transmisivnih spongiformnih encefalopatija (»Narodne novine«, broj 85/09)[[5]](#footnote-29081-5);

(d) Pravilnik o nusproizvodima životinjskog podrijetla koji nisu za prehranu ljudi (»Narodne novine«, broj 87/09)[[6]](#footnote-29081-6);

(e) Pravilnik o uvjetima i postupku izdavanja dopuštenja za stavljanje genetski modificirane hrane ili genetski modificirane hrane za životinje prvi puta na tržište Republike Hrvatske i zahtjevima koji se odnose na sljedivost, posebno označavanje genetski modificirane hrane i genetski modificirane hrane za životinje (»Narodne novine«, broj 110/08)[[7]](#footnote-29081-7);

(f) Pravilnik o sadržaju prijave i tehničke dokumentacije za stavljanje na tržište genetski modificiranih organizama ili proizvoda koji sadrže i/ili se sastoje ili potječu od genetski mordificiranih organizama te o uvjetima označavanja i pakiranja genetski modificiranih organizama ili proizvoda koji sadrže i/ili se sastoje ili potječu od genetski modificiranih organizama (»Narodne novine«, broj 106/08)[[8]](#footnote-29081-8);

(g) Pravilnik o dodacima hrani za životinje (»Narodne novine«, broj 9/07)[[9]](#footnote-29081-9);

(h) Zakon o ekološkoj proizvodnji poljoprivrednih i prehrambenih proizvoda (»Narodne novine«, broj 12/01, 14/01 i 79/07)[[10]](#footnote-29081-10).

3). Odredbe ovoga Pravilnika ne primjenjuju se na vodu koju životinje piju ili je namjerno ugrađena u hranu za životinje. Odredbe ovoga Pravilnika se primjenjuju na hranu za životinje koja se životinjama daje s vodom.

Pojmovnik

Članak 3.

1) Za potrebe ovoga Pravilnika, primjenjuju se:

(a) pojmovi »Hrana za životinje«, »Poslovanje s hranom za životinje«, i »Stavljanje na tržište« utvrđeni odredbama Zakona o hrani (»Narodne novine«, broj 46/07 i 155/08)2;

(b) pojmovi »Dodatak hrani za životinje«, »Premiks«, »Pomoćna tehnološka sredstva« i »Dnevni obrok« utvrđeni odredbama Pravilnika o dodacima hrani za životinje (»Narodne novine«, broj 9/07)9;

(c) pojmovi »Objekt« i »Nadležno tijelo« utvrđeni Pravilnikom o higijeni hrane za životinje (»Narodne novine« 41/08 i 28/09)[[11]](#footnote-29081-11).

2) Za potrebe ovoga Pravilnika primjenjuju se i sljedeći pojmovi:

(a) »Subjekt u poslovanju s hranom za životinje« – pravna ili fizička osoba odgovorna za postupanje sukladno zahtjevima propisanima odredbama ovoga Pravilnika, a u poslovanju s hranom za životinje pod njegovom kontrolom;

(b) »Peroralno hranjenje životinja (u daljnjem tekstu: hranjenje životinja)« – unošenje hrane za životinje u probavni trakt životinja preko usta, radi zadovoljenja hranidbenih potreba životinja i/ili održavanja produktivnosti zdravih životinja;

(c) »Životinja koja se koristi za proizvodnju hrane« – bilo koja životinja, koja se hrani, uzgaja ili drži radi proizvodnje hrane za prehranu ljudi, uključujući životinje koje se ne koriste za prehranu ljudi, ali pripadaju životinjskoj vrsti koja se uobičajeno koristi za prehranu ljudi;

(d) »Životinje koje se ne koriste za proizvodnju hrane« – bilo koja životinja koja se hrani, uzgaja i drži, ali se ne koristi za prehranu ljudi, poput krznaša, kućnih ljubimaca i životinja koje se drže u laboratorijima, zoološkim vrtovima ili cirkusima;

(e) »Krznaši« – životinje koje se ne koriste za proizvodnju hrane, hranjene, držane ili uzgajane za proizvodnju krzna i koje se ne koriste za prehranu ljudi;

(f) »Kućni ljubimac« – bilo koja životinja koja se ne koristi za proizvodnju hrane, koja pripada životinjskim vrstama koje se hrane, uzgajaju ili drže, te uobičajeno ne koriste za prehranu ljudi;

(g) »Krmiva« – proizvodi biljnog ili životinjskoga podrijetla, čija je osnovna namjena udovoljiti hranidbenim potrebama životinja u njihovom izvornom obliku, svježi ili konzervirani i proizvodi dobiveni njihovom industrijskom preradom, te organske ili anorganske tvari koje sadrže ili ne sadrže dodatke hrani za životinje, a namijenjene su za korištenje u hranidbi životinja izravno kao takve, ili nakon prerade ili u pripremi krmnih smjesa ili kao nosači premiksa;

(h) »Krmna smjesa« – mješavina najmanje dvaju krmiva sa dodacima hrani za životinje ili bez njih, namijenjena hranjenju životinja, u obliku potpune ili dopunske krmne smjese;

(i) »Potpuna krmna smjesa« – krmna smjesa koja svojim sastavom u potpunosti udovoljava dnevnom obroku;

(j) »Dopunska krmna smjesa« – krmna smjesa koja ima visok udio određenih sastojaka, ali koja je po svom sastavu dostatna za dnevni obrok jedino ukoliko se koristi u kombinaciji sa drugom hranom za životinje;

(k) »Mineralna mješavina« – dopunska krmna smjesa koja sadrži najmanje 40 % sirovog pepela;

(l) »Mliječna zamjenica« – krmna smjesa koja se daje u suhom obliku ili nakon razrjeđivanja u određenoj količini tekućine namijenjena hranidbi mladih životinja kao dopuna ili zamjena za post-kolostralno mlijeko ili za hranjenje mladih životinja kao teladi, janjadi ili jaradi namijenjenih klanju;

(m) »Nosač« – tvar koja se koristi za otapanje, razrjeđivanje, raspršivanje ili drugu fizičku promjenu dodatka hrani za životinje kako bi se poboljšalo rukovanje dodatkom, njegova primjena ili korištenje, bez izmjene tehnološke funkcije dodatka, i koja sama po sebi nema nikakav tehnološki učinak;

(n) »Posebna hranidbena namjena« – udovoljavanje hranidbenim potrebama životinja kod kojih je proces probave, apsorpcije ili metabolizma promijenjen ili može postati privremeno ili nepovratno narušen, i kojima zbog navedenog stanja može koristiti unošenje hrane za životinje primjereno njihovom stanju;

(o) »Hrana za životinje za posebne hranidbene namjene« – hrana za životinje koja može udovoljiti određenoj hranidbenoj namjeni svojim posebnim sastavom ili postupkom proizvodnje i koja se prema tome jasno razlikuje od obične hrane za životinje. Hrana za životinje koja može zadovoljiti posebne hranidbene namjene ne uključuje ljekovitu hranu za životinje u smislu Pravilnika o uvjetima za proizvodnju, stavljanje na tržište i upotrebu ljekovite hrane za životinje (»Narodne novine«, broj 101/05)3;

(p) »Kontaminirana hrana za životinje« – hrana za životinje koja sadrži količinu nepoželjnih tvari veću od one koja je prihvatljiva u skladu s Pravilnikom o nepoželjnim i zabranjenim tvarima u hrani za životinje (»Narodne novine«, broj 118/07)4;

(q) »Minimalni rok trajanja« – razdoblje tijekom kojeg osoba odgovorna za označavanje jamči da hrana za životinje skladištena u odgovarajućim uvjetima, zadržava svoja označena svojstva. Za hranu za životinje kao cjelinu može biti naznačen samo minimalni rok trajanja, a određuje ga se na temelju minimalnog roka trajanja svakog sastojka;

(r) »Šarža« ili »serija« – određena količina hrane za životinje koja ima zajednička svojstva, kao što su podrijetlo, vrsta, tip pakiranja, pakiratelj, pošiljatelj ili označavanje, a u slučaju proizvodnog postupka, jedinica proizvodnje iz pojedinog objekta koji koristi jedinstvene proizvodne parametre ili više takvih jedinica kada se proizvode u neprekidnom nizu i zajedno se skladište;

(s) »Označavanje« – uporaba riječi, podataka, zaštitnih znakova, trgovačkog nazivlja, slika ili simbola na hrani za životinje stavljanjem tih informacija na bilo kakav medij koji se odnosi ili prati tu hranu za životinje kao: pakiranje, spremnici, obavijesti, oznake, dokumenti, prsten, privjesnicu ili internet, uključujući i u svrhu oglašavanja;

(t) »Oznaka« – bilo koja markica, zaštitni znak, žig, slikovni ili neki drugi grafički opis, pisani, tiskani, šablonski, istaknuti, reljefni, utisnut ili pričvršćen na pakiranje ili spremnik sa hranom za životinje; i

(u) »Prezentiranje« – oblik, izgled ili pakiranje i materijali za pakiranje koji se koriste za hranu za životinje, kao i, način na koji je predstavljena i okruženje u kojem je izložena.

Poglavlje II.
OPĆE ODREDBE

Zahtjevi koji se odnose na sigurnost pri stavljanju na tržište

Članak 4.

1) Dopušteno je stavljati na tržište i koristiti hranu za životinje ukoliko:

(a) je sigurna, i

(b) nema izravan nepoželjan učinak na okoliš ili dobrobit životinja.

Zahtjevi utvrđeni člankom 16. Zakona o hrani[[12]](#footnote-29081-12), primjenjuju se mutatis mutandis na hranu za životinje koja je namijenjena životinjama koje se ne koriste za proizvodnju hrane.

2) Uz zahtjeve iz stavka 1. ovoga članka, subjekti u poslovanju s hranom za životinje koji stavljaju hranu za životinje na tržište, moraju osigurati da je hrana za životinje:

(a) ispravna, izvorna, prirodna, primjerena svojoj namjeni i tržišne kvalitete; i

(b) označena, pakirana i prezentirana u skladu s odredbama ovoga Pravilnika i drugim posebnim propisima\*.

Zahtjevi utvrđeni člankom 17. Zakona o hrani[[13]](#footnote-29081-13), primjenjuju se mutatis mutandis, na hranu za životinje namijenjenu životinjama koje se ne koriste za proizvodnju hrane.

3) Hrana za životinje mora udovoljavati tehničkim odredbama o nečistoćama i drugim kemijskim odrednicama propisanim odredbama Priloga I. ovoga Pravilnika.

Odgovornosti i obveze u poslovanju s hranom za životinje

Članak 5.

1) Subjekti u poslovanju s hranom za životinje moraju udovoljavati mutatis mutandis odredbama članaka 20. i 22. Zakona o hrani[[14]](#footnote-29081-14) i članka 4. stavka 1. Pravilnika o higijeni hrane za životinje[[15]](#footnote-29081-15) u odnosu na hranu za životinje namijenjenu životinjama koje se ne koriste za proizvodnju hrane.

2) Osoba odgovorna za označavanje hrane za životinje mora nadležnom tijelu osigurati potrebne podatke koji se odnose na sastav ili navedena svojstava hrane za životinje, koju je ta osoba stavila na tržište, te omogućiti provjeru točnosti podataka navedenih na oznakama, uključujući točnost težinskih postotaka krmiva korištenih u krmnim smjesama.

3) U slučaju potrebe za poduzimanjem hitnih mjera koje se odnose na zdravlje ljudi ili životinja ili na okoliš, ne dovodeći u pitanje odredbe Zakona o autorskom pravu i srodnim pravima (»Narodne novine«, broj 167/03 i 79/07), Zakona o patentu (»Narodne novine«, broj 173/03, 87/05, 76/2007 i 30/09), Zakona o žigu (»Narodne novine«, broj 173/03, 76/07 i 30/09), Zakona o industrijskom dizajnu (»Narodne novine«, broj 173/03, 76/07 i 30/09), Zakona o oznakama zemljopisnog podrijetla i oznakama izvornosti proizvoda i usluga (»Narodne novine«, broj 173/03, 186/03 i 76/07), Zakona o zaštiti topografija poluvodičkih proizvoda (»Narodne novine«, broj 173/03, 76/07 i 30/09), Pravilnika o patentu (»Narodne novine«, broj 117/07), Pravilnika o žigu (»Narodne novine«, broj 117/07), Pravilnika o industrijskom dizajnu (»Narodne novine«, broj 117/07), Pravilnika o oznakama zemljopisnog podrijetla i oznakama izvornosti proizvoda i usluga (»Narodne novine«, broj 72/04 i 117/07), Pravilnika o zaštiti topografija poluvodičkih proizvoda (»Narodne novine«, broj 72/04 i 117/07)[[16]](#footnote-29081-16), nadležno tijelo može pružiti kupcu dostupne informacije iz stavka 2. ovoga članka pod uvjetom da je nakon procjene opravdanih interesa proizvođača i kupaca utvrđeno da je davanje takvih informacija opravdano. Nadležno tijelo navedene informacije pruža pod uvjetom da kupac potpiše izjavu o čuvanju tajnosti podataka.

Ograničenja i zabrane

Članak 6.

1) Hrana za životinje ne smije sadržavati niti se sastojati od tvari čije je stavljanje na tržište ili korištenje u hranidbi životinja zabranjeno ili ograničeno. Popis navedenih tvari utvrđen je u Prilogu III. ovoga Pravilnika.

2) Europska komisija mijenja i dopunjuje popis tvari čije je stavljanje na tržište ili korištenje u hranidbi životinja zabranjeno ili ograničeno, uzimajući u obzir znanstvene dokaze, tehnološki napredak, te obavješćivanje putem Sustava brzog uzbunjivanja za hranu i hranu za životinje (eng. Rapid Alert System for Food and Feed – RASFF) ili rezultate službenih kontrola u skladu s odredbama Pravilnika o službenim kontrolama koje se provode radi verifikacije postupanja u skladu s odredbama propisa o hrani i hrani za životinje, te propisa o zdravlju i zaštiti životinja (»Narodne novine«, broj 99/07)[[17]](#footnote-29081-17).

3) Do dana pristupanja Republike Hrvatske u članstvo Europske unije nadležno tijelo mijenja i dopunjuje popis tvari iz ovoga članka.

Poglavlje III.
STAVLJANJE NA TRŽIŠTE POSEBNIH VRSTA HRANE ZA ŽIVOTINJE

Karakteristike raznih vrsta hrane za životinje

Članak 7.

1) Europska komisija može donijeti smjernice kojima objašnjava razlike između pojedinih krmiva, dodataka hrani za životinje i drugih proizvoda, kao što su veterinarski lijekovi.

2) Za potrebe provedbe ovoga Pravilnika, Europska komisija, kada je potrebno, poduzima mjere radi pojašnjenja da li određeni proizvod predstavlja hranu za životinje.

Udio dodataka hrani za životinje

Članak 8.

1) Ne dovodeći u pitanje uvjete korištenja dodatka hrani za životinje utvrđene odgovarajućim posebnim propisima o odobravanju dodataka, krmiva i dopunske krmne smjese ne smiju sadržavati dodatke hrani za životinje u količini 100 puta višoj od utvrđene najviše količine toga dodatka u potpunoj krmnoj smjesi ili pet puta višoj u slučaju kokcidiostatika i histomonostatika.

2) Sadržaj dodataka, koji je 100 puta viši od utvrđene najviše količine u potpunoj krmnoj smjesi iz stavka 1. ovoga članka može se prijeći ukoliko sastav takvih proizvoda ispunjava posebne hranidbene namjene u pogledu predviđene namjene korištenja u skladu s člankom 10. ovoga Pravilnika. Uvjeti korištenja navedene hrane za životinje određeni su u popisu o namjeni korištenja iz posebnog propisa. Objekti pod kontrolom proizvođača hrane za životinje koji koristi dodatke hrani za životinje iz Priloga IV. Poglavlja 2. Pravilnika o higijeni hrane za životinje[[18]](#footnote-29081-18) moraju biti odobreni u skladu s člankom 10. točkom 1. podtočkom (b) navedenoga Pravilnika.

Stavljanje na tržište hrane za životinje za posebne hranidbene namjene

Članak 9.

1) Hrana za životinje za posebne hranidbene namjene može se kao takva staviti na tržište ukoliko se njezina namjena korištenja nalazi na popisu predviđenih namjena korištenja u skladu s posebnim propisom i ako ispunjava osnovna hranidbena svojstva za posebne hranidbene namjene s navedenog popisa.

2) Popis iz stavka 1. ovoga članka izrađen je u skladu s člankom 10. ovoga Pravilnika.

Popis namjena korištenja hrane za životinje za posebne hranidbene namjene

Članak 10.

1) Europska komisija ažurira popis predviđenih namjena korištenja hrane za životinje za posebne hranidbene namjene u skladu s posebnim propisom[[19]](#footnote-29081-19) putem dopuna namjena korištenja, brisanjem utvrđenih namjena korištenja ili izmjenama, dopunama ili brisanjem uvjeta koji se odnose na predviđenu namjenu korištenja.

2) Fizička ili pravna osoba sa sjedištem u Europskoj zajednici ili država članica Europske unije (u daljnjem tekstu: država članica) pokreće postupak za ažuriranje popisa predviđenih namjena korištenja putem zahtjeva koji podnosi Europskoj komisiji. Uz zahtjev se podnosi dokumentacija kojom se dokazuje da poseban sastav hrane za životinje ispunjava posebne hranidbene namjene, te da nema štetnih učinaka po zdravlje ljudi i životinja, okoliš ili dobrobit životinja.

3) Europska komisija bez odlaganja zahtjev i dokumentaciju dostavlja na uvid državama članicama.

4) Ukoliko po zaprimljenom zahtjevu iz stavka 2. ovoga članka Europska komisija na temelju znanstvenih i tehnoloških podataka smatra da korištenje posebne hrane za životinje ne ispunjava posebne hranidbene namjene ili ima štetne učinke po zdravlje ljudi, životinja, okoliš ili dobrobit životinja, u roku od tri mjeseca od primitka potpunog zahtjeva, traži mišljenje od Europske agencije za sigurnost hrane (eng. European Food Safety Authority), (u daljnjem tekstu: EFSA). EFSA zatraženo mišljenje daje u roku od šest mjeseci od primitka zahtjeva. Navedeni rok se produljuje ukoliko EFSA zatraži dodatne podatke od podnositelja zahtjeva.

5) Ukoliko su ispunjeni uvjeti iz stavka 2. ovoga članka, u roku od šest mjeseci od primitka potpunog zahtjeva ili kada je primjereno, nakon primitka mišljenja EFSA-e, Europska komisija ažurira popis predviđenih namjena korištenja.

6) Iznimno od stavka 5. ovoga članka, u roku od šest mjeseci nakon primitka potpunog zahtjeva ili, kada je primjereno, nakon primitka mišljenja EFSA-e, Europska komisija dovršava postupak i u bilo kojoj fazi postupka odlučuje o neažuriranju popisa, ako smatra da takvo ažuriranje nije osnovano.

U navedenom slučaju, Europska komisija, kada je primjereno, izravno obaviještava podnositelja zahtjeva i države članice, navodeći razloge zbog kojih smatra da ažuriranje nije osnovano.

7) Europska komisija donosi pravila o pripremi i sastavljanju zahtjeva iz ovoga članka.

Poglavlje IV.
OZNAČAVANJE, PREZENTIRANJE I PAKIRANJE

Opća načela

Članak 11.

1) Označavanje i prezentiranje hrane za životinje ne smije dovoditi korisnika u zabludu, osobito:

(a) u odnosu na namjenu korištenja ili svojstva hrane za životinje, a posebice prirodu proizvodnog postupka ili izradu, oznaku, svojstva, sastav, količinu, trajnost, vrstu ili kategoriju životinja kojima je namijenjena;

(b) pripisivanjem nepostojećih učinaka ili svojstava hrani za životinje ili isticanjem posebnih svojstava hrane za životinje kada su ona svojstvena istovrsnoj hrani za životinje; ili

(c) u odnosu na usklađenost označavanja s Katalogom Europske zajednice i Kodeksima Europske zajednice u skladu s člancima 24. i 25. ovoga Pravilnika.

2) Krmiva ili krmne smjese, koje se stavljaju na tržište u rasutom stanju i/ili u nezatvorenim pakiranjima ili spremnicima u skladu s člankom 23. stavkom 2. ovoga Pravilnika mora pratiti dokument koji sadrži sve obvezne podatke o označavanju u odnosu na obavezno označavanje propisano odredbama ovoga Pravilnika.

3) Ukoliko se hrana za životinje prodaje putem sredstava komuniciranja na daljinu u skladu s Zakonom o zaštiti potrošača (»Narodne novine«, broj 79/07, 125/07, 79/09 i 89/09)[[20]](#footnote-29081-20), svi obvezni podaci o označavanju, koji se zahtijevaju u skladu s odredbama ovoga Pravilnika, osim podataka iz članka 15. točaka (b), (d) i (e) ovoga Pravilnika i članka 16. stavka 2. točke (c) ili članka 17. stavka 1. točke (d) ovoga Pravilnika moraju biti navedeni na priloženom dokumentu ili se dostavljaju drugim prikladnim načinima prije zaključivanja prodaje na daljinu. Podaci o označavanju iz članka 15. točaka (b), (d) i (e) i članka 16. stavka 2. točke (c) ili članka 17. stavka 1. točke (d) ovoga Pravilnika moraju biti dostavljeni najkasnije do trenutka isporuke hrane za životinje.

4) Dodatne odredbe o označavanju, osim odredaba navedenih u ovome Poglavlju, navedene su u Prilogu II. ovoga Pravilnika.

5) Dopuštena odstupanja za nesukladnost između označenog sastava krmiva ili krmnih smjesa i analitičkih vrijednosti dobivenih pri provođenju službenih kontrola u skladu s Pravilnikom o službenim kontrolama koje se provode radi verifikacije postupanja u skladu s odredbama propisa o hrani i hrani za životinje, te propisa o zdravlju i zaštiti životinja (»Narodne novine«, broj 99/07)17, propisana su Prilogom IV. ovoga Pravilnika.

Odgovornost

Članak 12.

1) Osoba odgovorna za označavanje, osigurava dostupnost i točnost podataka o označavanju.

2) Osoba odgovorna za označavanje je subjekt u poslovanju sa hranom za životinje koji prvi stavlja hranu za životinje na tržište, ili kada je prikladno, subjekt u poslovanju s hranom za životinje pod čijim se imenom ili nazivom, hrana za životinje stavlja na tržište.

3) Razmjerno utjecaju koji njihove aktivnosti imaju na označavanje, subjekti u poslovanju s hranom za životinje moraju osigurati da podaci navedeni putem bilo kojeg od medija ispunjavaju zahtjeve propisane ovim Pravilnikom.

4) Subjekti u poslovanju s hranom za životinje odgovorni za maloprodajne ili distribucijske aktivnosti koje ne utječu na označavanje, moraju postupati s dužnom pažnjom kako bi mogli osigurati sukladnost sa zahtjevima o označavanju, posebice izbjegavanjem opskrbe hranom za životinje za koju znaju ili su mogli pretpostaviti, temeljem informacija koje posjeduju i kao stručnjaci, da navedena hrana za životinje ne udovoljava navedenim zahtjevima.

5) Subjekti u poslovanju s hranom za životinje, unutar poslovanja pod svojom kontrolom, moraju osigurati da se pojedinosti vezane za obvezno označavanje prenose putem lanca prehrane, s ciljem da informacija bude dostupna krajnjem korisniku hrane za životinje u skladu s odredbama ovoga Pravilnika.

Tvrdnje

Članak 13.

1) Pri označavanju i prezentiranju krmiva i krmnih smjesa može se ukazati na prisutnost ili odsutnost pojedinih tvari u hrani za životinje, na poseban hranidbeni učinak ili djelovanje ili na posebnu funkciju koja se odnosi na navedeno, pod uvjetom da je udovoljeno sljedećim zahtjevima:

(a) Tvrdnje su objektivne, nadležno tijelo ih može provjeriti, a korisnik hrane za životinje razumjeti, i

(b) Osoba odgovorna za označavanje na zahtjev nadležnog tijela osigurava znanstveno utemeljenje tvrdnje, bilo putem javno dostupnog znanstvenog dokaza ili putem dokumentiranog istraživanja tvrtke. Znanstveno utemeljena tvrdnja mora biti dostupna u vrijeme stavljanja hrane za životinje na tržište. Kupci mogu nadležnom tijelu izraziti sumnju u istinitost tvrdnje. Ako se utvrdi da tvrdnja nije dovoljno utemeljena, smatrat će se da deklariranje u odnosu na tvrdnju dovodi u zabludu u smislu članka 11. ovoga Pravilnika.

(c) Kada nadležno tijelo sumnja u znanstveno utemeljenje odnosne tvrdnje, može o tvrdnji zatražiti mišljenje Europske komisije.

2) Ne dovodeći u pitanje odredbe stavka 1. ovoga članka, tvrdnje koje se odnose na optimizaciju hranidbe i potporu ili zaštitu fiziološkog stanja, dopušteni su ukoliko ne sadrže tvrdnje navedene u stavku 3. točki (a) ovoga članka.

3) Označavanje ili prezentiranje krmiva i krmnih smjesa ne smije sadržavati tvrdnje o:

(a) sprječavanju, tretiranju ili liječenju bolesti, osim kod kokcidiostatika i histomonostatika koji su odobreni prema Pravilniku o dodacima hrani za životinje (»Narodne novine«, broj 9/07)9. Ova se točka ne odnosi na tvrdnje o nutritivnim disbalansima, ukoliko nisu povezani sa znakovima bolesti;

(b) posebnoj hranidbenoj namjeni, navedenoj na popisu predviđenih namjena korištenja iz članka 9. ovoga Pravilnika, osim ako ne ispunjava navedene zahtjeve.

4) Specifikacije koje se odnose na zahtjeve navedene u stavku 1. i 2. ovoga članka mogu se uključiti u Kodeks Europske zajednice u skladu s člankom 25. ovoga Pravilnika.

Pojedinosti koje se odnose na obvezno označavanje

Članak 14.

1) Pojedinosti koje se odnose na obvezno označavanje vidljivo i u cijelosti se ističu na pakiranju, spremniku, na oznaci koja je na njega pričvršćena ili na pratećem dokumentu u skladu s člankom 11. stavkom 2. ovoga Pravilnika, na vidljiv, jasno čitljiv i neizbrisiv način, a na hrvatskom jeziku.

2) Pojedinosti koje se odnose na obvezno označavanje moraju biti uočljive i ne smiju se prikriti bilo kojim drugim podacima, te se prikazuju u boji, tipu i veličini slova koja ne prikrivaju ili naglašavaju bilo koji dio podataka, osim ukoliko navedena odstupanja ukazuju na određena upozorenja.

3) Specifikacije koje se odnose na zahtjeve iz stavka 1. i 2. ovoga članka i dobrovoljno označavanje iz članka 22. ovoga Pravilnika, mogu se uključiti u Kodeks Europske zajednice iz članka 25. ovoga Pravilnika.

Opći zahtjevi za obvezno označavanje

Članak 15.

1) Krmiva ili krmne smjese dopušteno je stavljati na tržište ukoliko su označene na slijedeći način:

(a) vrsta hrane za životinje: »krmivo«, »potpuna krmna smjesa« ili »dopunska krmna smjesa«, kako je primjereno;

– za »potpune krmne smjese« može se koristiti naziv »potpuna mliječna zamjenica; kako je primjereno

– za »dopunske krmne smjese« mogu se koristiti sljedeći nazivi kako je primjereno: »mineralna mješavina« ili »dopunska mliječna zamjenica«;

– za kućne ljubimce osim pasa i mačaka »potpuna krmna smjesa« ili »dopunska krmna smjesa« može se zamijeniti sa »krmna smjesa«;

(b) ime ili naziv te adresa subjekta u poslovanju s hranom za životinje, koji je odgovoran za označavanje;

(c) ukoliko je dostupan, broj odobrenja objekta fizičke ili pravne osobe odgovorne za označavanje dodijeljen u skladu s člankom 13. Pravilnika o nusproizvodima životinjskog podrijetla koji nisu za prehranu ljudi, za objekte odobrene u skladu s člankom 23. stavkom 2. točkama (a), (b) i (c) ili člankom 17. navedenoga Pravilnika[[21]](#footnote-29081-21) ili u skladu s člankom 10. Pravilnika o higijeni hrane za životinje[[22]](#footnote-29081-22). Ukoliko je pravnoj ili fizičkoj osobi odgovornoj za označavanje dodijeljeno nekoliko brojeva odobrenja, koristi onaj koji je dodijeljen temeljem odredbi Pravilnika o higijeni hrane za životinje (»Narodne novine« br. 41/08 i 28/09)11;

(d) broj šarže ili serije;

(e) neto količina izražena u jedinici mase u slučaju krutih proizvoda, i u jedinicama mase ili volumena u slučaju tekućih proizvoda;

(f) popis dodataka hrani za životinje kojem prethodi naslov: »dodaci« u skladu s Prilogom VI. Poglavljem I. ili Prilogom VII. Poglavljem I. ovoga Pravilnika, kako je primjereno, i ne dovodeći u pitanje odredbe o označavanju, utvrđene posebnim propisima o odobrenju pojedinog dodataka hrani za životinje; i

(g) sadržaj vlage u skladu s Prilogom I. točkom 6. ovoga Pravilnika.

Posebni zahtjevi za obvezno označavanje krmiva

Članak 16.

1) Uz zahtjeve propisane člankom 15. ovoga Pravilnika, označavanje krmiva uključuje:

(a) naziv krmiva, a nakon pristupanja Republike Hrvatske u članstvo Europske unije naziv se koristi u skladu sa člankom 24. stavkom 5. ovoga Pravilnika; i

(b) obvezno označavanje odgovarajuće kategorije iz popisa navedenog u Prilogu V. ovoga Pravilnika.

(c) Obvezno označavanje može biti zamijenjeno podacima iz Kataloga Europske zajednice iz članka 24. ovoga Pravilnika za svako pojedinačno krmivo iz odgovarajuće kategorije.

2) Uz zahtjeve propisane stavkom 1. ovoga članka, krmiva kojima su dodani dodaci moraju biti označena na sljedeći način:

(a) vrste ili kategorije životinja za koje je krmivo namijenjeno, kada dodaci o kojima je riječ nisu odobreni za sve vrste životinja ili kada su odobreni u najvećoj dopuštenoj količini za određene vrste životinja;

(b) upute za pravilno korištenje u skladu sa Prilogom II. točkom 4. ovoga Pravilnika, kada su utvrđene najviše dopuštene vrijednosti dodataka hrani za životinje; i

(c) minimalni rok trajanja za dodatke hrani za životinje, osim tehnoloških dodataka.

Posebni zahtjevi za obvezno označavanje krmnih smjesa

Članak 17.

1) Uz zahtjeve propisane člankom 15. ovoga Pravilnika, označavanje krmnih smjesa uključuje i sljedeće:

(a) vrste ili kategorije životinja kojima je krmna smjesa namijenjena;

(b) upute za pravilno korištenje, navodeći svrhu za koju je hrana namijenjena; kada je primjenjivo, upute trebaju biti u skladu s Prilogom II. točkom 4. ovoga Pravilnika;

(c) u slučajevima kada proizvođač nije osoba odgovorna za označavanje, potrebno je navesti sljedeće:

– ime ili naziv i adresu proizvođača, ili

– broj odobrenja proizvođača, iz članka 15. točke (c) ovoga Pravilnika ili registracijski broj u skladu sa člankom 9. i 21. Pravilnika o higijeni hrane za životinje[[23]](#footnote-29081-23). Ukoliko takav registracijski broj nije dostupan, registracijski broj dodijeljen na zahtjev proizvođača ili subjekta u poslovanju s hranom za životinje koji je uvoznik, na način propisan u skladu s Prilogom V. Poglavljem II. Pravilnika o higijeni hrane za životinje23;

(d) navođenje minimalnog roka trajanja u skladu sa sljedećim zahtjevima:

– »upotrijebiti do…« nakon čega slijedi datum koji označava određeni dan, u slučaju hrane za životinje koja je uslijed procesa razgradnje lako kvarljiva,

– »najbolje upotrijebiti do…« nakon čega slijedi datum koji označava određeni mjesec u slučaju druge hrane za životinje.

Ukoliko je na oznaci naveden datum proizvodnje, minimalni rok trajanja može se označiti i kao »…(vremensko razdoblje u danima ili mjesecima) nakon datuma proizvodnje»;

(e) popis krmiva od kojih je sastavljena hrana za životinje pod naslovom »Sastav«, navodeći naziv svakog pojedinačnog krmiva u skladu sa člankom 16. stavkom 1. točkom (a) ovoga Pravilnika, i navodeći odnosna pojedinačna krmiva u padajućem poretku po težini, izračunato na osnovi udjela suhe tvari u krmnoj smjesi. Navedeni popis može sadržavati i postotni udio krmiva u težini; i

(f) obvezne podatke o označavanju propisane u Prilogu VI. Poglavlju II. ili Prilogu VII. Poglavlju II. ovoga Pravilnika, kako je primjenjivo.

2) U odnosu na popis propisan stavkom 1. točkom (e) ovoga članka, primjenjuju se slijedeći zahtjevi:

(a) naziv i postotni težinski udio krmiva označava se ukoliko je njegova prisutnost naglašena na oznaci riječju, slikom ili grafičkim prikazom;

(b) ukoliko postotni težinski udjeli krmiva ugrađenih u krmne smjese za životinje koje se koriste za proizvodnju hrane, nisu navedeni na oznaci, osoba odgovorna za označavanje, ne dovodeći u pitanje odredbe Zakona o autorskom pravu i srodnim pravima (»Narodne novine«, broj 167/03 i 79/07), Zakona o patentu (»Narodne novine«, broj 173/03, 87/05, 76/2007 i 30/09), Zakona o žigu (»Narodne novine«, broj 173/03, 76/07 i 30/09), Zakona o industrijskom dizajnu (»Narodne novine«, broj 173/03, 76/07 i 30/09), Zakona o oznakama zemljopisnog podrijetla i oznakama izvornosti proizvoda i usluga (»Narodne novine«, broj 173/03, 186/03 i 76/07), Zakona o zaštiti topografija poluvodičkih proizvoda (»Narodne novine«, broj 173/03, 76/07 i 30/09), Pravilnika o patentu (»Narodne novine«, broj 117/07), Pravilnika o žigu (»Narodne novine«, broj 117/07), Pravilnika o industrijskom dizajnu (»Narodne novine«, broj 117/07), Pravilnika o oznakama zemljopisnog podrijetla i oznakama izvornosti proizvoda i usluga (»Narodne novine«, broj 72/04 i 117/07), Pravilnika o zaštiti topografija poluvodičkih proizvoda (»Narodne novine«, broj 72/04 i 117/07), na zahtjev kupca dostavlja podatke o količinskom sastavu u rasponu od +/- 15 % vrijednosti prema recepturi hrane za životinje16; i

(c) ukoliko su krmne smjese namijenjene životinjama koje se ne koriste za proizvodnju hrane, osim krznaša, naziv krmiva može se zamijeniti nazivom kategorije kojoj krmiva pripadaju.

3) U slučaju potrebe za poduzimanjem hitnih mjera koje se odnose na zdravlje ljudi ili životinja ili okoliš i ne dovodeći u pitanje odredbe Zakona o autorskom pravu i srodnim pravima (»Narodne novine«, broj 167/03 i 79/07), Zakona o patentu (»Narodne novine«, broj 173/03, 87/05, 76/2007 i 30/09), Zakona o žigu (»Narodne novine«, broj 173/03, 76/07 i 30/09), Zakona o industrijskom dizajnu (»Narodne novine«, broj 173/03, 76/07 i 30/09), Zakona o oznakama zemljopisnog podrijetla i oznakama izvornosti proizvoda i usluga (»Narodne novine«, broj 173/03, 186/03 i 76/07), Zakona o zaštiti topografija poluvodičkih proizvoda (»Narodne novine«, broj 173/03, 76/07 i 30/09), Pravilnika o patentu (»Narodne novine«, broj 117/07), Pravilnika o žigu (»Narodne novine«, broj 117/07), Pravilnika o industrijskom dizajnu (»Narodne novine«, broj 117/07), Pravilnika o oznakama zemljopisnog podrijetla i oznakama izvornosti proizvoda i usluga (»Narodne novine«, broj 72/04 i 117/07), Pravilnika o zaštiti topografija poluvodičkih proizvoda (»Narodne novine«, broj 72/04 i 117/07)16, nadležno tijelo pruža kupcu dostupne informacije, u skladu s člankom 5. stavkom 2. ovoga Pravilnika, pod uvjetom da je nakon procjene opravdanih interesa proizvođača i kupaca utvrđeno da je davanje takvih informacija opravdano. Ako je to primjereno, nadležno tijelo navedene informacije daje pod uvjetom da kupac potpiše izjavu o čuvanju tajnosti podataka.

4) U skladu sa stavkom 2. točkom (c) ovoga članka, Europska komisija uspostavlja popis kategorija krmiva umjesto pojedinačnih krmiva koje se mogu navesti na oznaci hrane za životinje koje se ne koriste za proizvodnju hrane, osim za krznaše.

Dodatni zahtjevi za obvezno označavanje hrane za životinje s posebnim hranidbenim namjenama

Članak 18.

Osim općih zahtjeva za obveznim označavanjem iz članaka 15.,16. i 17. ovoga Pravilnika, kako je primjenjivo, označavanje hrane za životinje s posebnim hranidbenim namjenama uključuje i:

(a) izraz »dijetetski«, koji se navodi isključivo za hranu za životinje s posebnim hranidbenim namjenama, uz naziv hrane za životinje kako je utvrđeno člankom 15. točkom (a) ovoga Pravilnika;

(b) pojedinosti propisane za odgovarajuću namjenu korištenja iz stupaca 1 do 6 popisa predviđenih namjena korištenja iz posebnog propisa u skladu s člankom 9. ovoga Pravilnika; i

(c) napomenu da je potrebno potražiti stručno mišljenje nutricionista ili veterinara, prije korištenja hrane za životinje ili prije produljenja vremena njenog korištenja.

Dodatni zahtjevi za obvezno označavanje hrane za kućne ljubimce

Članak 19.

Na oznaci hrane za kućne ljubimce treba biti naveden besplatni telefonski broj ili drugo prikladno sredstvo komunikacije, kako bi se kupcu omogućilo da dobije dodatne informacije o obveznim pojedinostima kao što su:

(a) dodaci hrani za životinje sadržani u hrani za kućne ljubimce; i

(b) krmivima sadržanim u hrani za kućne ljubimce, koja su označena nazivom kategorije u skladu s člankom 17. stavkom 2. točkom (c) ovoga Pravilnika.

Dodatni zahtjevi za obvezno označavanje nesukladne hrane za životinje

Članak 20.

Uz zahtjeve navedene u člancima 15., 16., 17. i 18. ovoga Pravilnika, hrana za životinje koja ne udovoljava zahtjevima određenim posebnim propisima navedenima u Prilogu VIII. ovoga Pravilnika, kao što je kontaminirana hrana za životinje, označava se na način određen u navedenom Prilogu.

Odstupanja

Članak 21.

1) Podatke navedene u članku 15. točkama (c), (d), (e) i (g) i članku 16. stavku 1. točki (b) ovoga Pravilnika nije potrebno navoditi ukoliko je prije svake transakcije kupac pisanim putem izjavio da odnosne podatke ne zahtijeva. Transakcija se može sastojati od nekoliko pošiljki.

2) Na pakiranoj hrani za životinje pojedinosti navedene u članku 15. točkama (c), (d) i (e) i članku 16. stavku 2 točki (c) ili članku 17. stavku 1. točkama (c), (d) i (e) ovoga Pravilnika, mogu se navesti na pakiranju izvan mjesta na kojem se nalazi oznaka u skladu s člankom 14. stavkom 1. ovoga Pravilnika. U takvim slučajevima treba posebno istaknuti gdje se te pojedinosti nalaze.

3) Ne dovodeći u pitanje odredbe Priloga I. Pravilnika o higijeni hrane za životinje[[24]](#footnote-29081-24), pojedinosti koje su propisane člankom 15. točkama (c), (d), (e) i (g) i člankom 16. stavkom 1. točkom (b) ovoga Pravilnika nisu obvezne za krmiva koja ne sadrže dodatke hrani za životinje, osim konzervansa ili silažnih dodataka, i koja su proizvedena i isporučena od strane subjekta u poslovanju s hranom za životinje u skladu sa odredbama članka 5. stavka 1. Pravilnika o higijeni hrane za životinje24, i to korisniku hrane za životinje u primarnoj proizvodnji za korištenje unutar vlastitog gospodarstva.

4) Obvezno označavanje navedeno u članku 17. stavku 1. točki (f) ovoga Pravilnika ne zahtijevaju se za mješavine cjelovitog zrnja žitarica, sjemenki i plodova.

5) Kada se krmna smjesa sastoji od najviše tri krmiva, pojedinosti o označavanju navedene u članku 17. stavku 1. točkama (a) i (b) ovoga Pravilnika, ne zahtijevaju se kada su korištena krmiva jasno opisana.

6) Za količine krmiva ili krmnih smjesa koje ne prelaze 20 kg, a namijenjene su krajnjem korisniku, te se prodaju u rasutom stanju, kupca se može upozoriti na pojedinosti iz članka 15., 16. i 17. ovoga Pravilnika, putem primjerene obavijesti na prodajnom mjestu. U takvim slučajevima, pojedinosti iz članka 15. točke (a) i članka 16. stavka 1. ili članka 17. stavka 1. točkama (a) i (b) ovoga Pravilnika, kako je primjereno, moraju se ispostaviti kupcu najkasnije na računu ili uz račun.

7) Za količine hrane za kućne ljubimce koje se prodaju u pakiranjima sa nekoliko spremnika, pojedinosti iz članka 15. točaka (b), (c), (f) i (g) i članka 17. stavka 1. točaka (b), (c), (e) i (f) ovoga Pravilnika mogu se navesti samo na vanjskom pakiranju, umjesto na svakom spremniku, uz uvjet da ukupna težina pakiranja ne prelazi 10 kg.

8) Iznimno od odredbi ovoga Pravilnika, nadležno tijelo može donijeti poseban propis za hranu za životinje namijenjenu životinjama koje se drže u znanstvene ili eksperimentalne svrhe, pod uvjetom da je takva namjena jasno navedena na oznaci.

9) Nadležno tijelo o donošenju propisa iz stavka 8. ovoga članka, bez odlaganja, obavještava Komisiju.

Dobrovoljno označavanje

Članak 22.

1) Uz zahtjeve obveznog označavanja, označavanje krmiva i krmnih smjesa može uključivati i dobrovoljno označavanje, pod uvjetom da se postupa u skladu s općim načelima propisanim odredbama ovoga Pravilnika.

2) Dodatni uvjeti za dobrovoljno označavanje mogu se utvrditi Kodeksima Europske zajednice iz članka 25. ovoga Pravilnika.

Pakiranje

Članak 23.

1) Krmiva i krmne smjese stavljaju se na tržište jedino u zatvorenim pakiranjima ili spremnicima. Pakiranja ili spremnici moraju biti zatvoreni na način da se prilikom otvaranja pakiranja ili spremnika mjesto zatvaranja trajno ošteti i ne može se ponovno upotrijebiti.

2) Iznimno od stavka 1. ovoga članka, sljedeća hrana za životinje može se stavljati na tržište u rasutom obliku ili u nezatvorenim pakiranjima ili spremnicima:

(a) krmiva;

(b) krmne smjese dobivene isključivo miješanjem zrnja ili cijelih plodova;

(c) pošiljke između proizvođača krmnih smjesa;

(d) pošiljke krmnih smjesa izravno od proizvođača korisniku hrane za životinje;

(e) pošiljke od proizvođača krmne smjese do tvrtki za pakiranje;

(f) količine krmnih smjesa koje ne prelaze 50 kg težine, a namijenjene su krajnjem korisniku i uzimaju se izravno iz zatvorenog pakiranja ili spremnika; i

(g) blokovi za lizanje.

Poglavlje V.
KATALOG EUROPSKE ZAJEDNICE O KRMIVIMA I KODEKSI EUROPSKE ZAJEDNICE ZA DOBRU PRAKSU OZNAČAVANJA

Katalog Europske zajednice o krmivima

Članak 24.

1) Katalog Europske zajednice o krmivima (u daljnjem tekstu: Katalog) izrađuje se radi poboljšanja označavanja krmiva i krmnih smjesa. Katalog olakšava razmjenu informacija o svojstvima proizvoda i navodi krmiva kao popis koji nije konačan. Sadrži najmanje slijedeće podatke za svako navedeno krmivo:

(a) naziv;

(b) identifikacijski broj;

(c) opis krmiva uključujući informacije o proizvodnom procesu, ukoliko je primjereno;

(d) podatke koji zamjenjuju obavezno označavanje u skladu s člankom 16. stavkom 1. točkom (b) ovoga Pravilnika; i

(e) pojmovnik s definicijama različitih postupaka i navedenih tehničkih izraza.

2) Katalog donosi Europska komisija.

3) Izmjene i dopune Kataloga donose se u skladu s člankom 26. ovog Pravilnika

4) Odredbe ovoga članka primjenjuju se ne dovodeći u pitanje zahtjeve koji se odnose na sigurnost propisane člankom 4. ovoga Pravilnika.

5) Korištenje Kataloga od strane subjekata u poslovanju s hranom za životinje je dobrovoljno. Naziv krmiva naveden u Katalogu može se koristiti jedino pod uvjetom da se poštuju sve relevantne odredbe navedene u Katalogu.

6) Osoba koja po prvi put stavlja na tržište krmivo koje nije navedeno u Katalogu, mora odmah obavijestiti o njegovom korištenju predstavnike Europskih sektora u poslovanju s hranom za životinje u skladu s člankom 26. stavkom 1. ovoga Pravilnika. Predstavnici Europskih sektora u poslovanju s hranom za životinje, objavljuju registar takvih obavijesti na internetu i redovito ga dopunjuju.

7) Do dana pristupanja Republike Hrvatske u članstvo Europske unije primjenjuje se odredbe glede nazivlja postupaka pripreme krmiva i popis glavnih krmiva iz Priloga I. Glave IV. i Priloga II. Pravilnika o stavljanju na tržište krmiva i krmnih smjesa (»Narodne novine«, broj 112/08).

Kodeksi Europske zajednice za dobru praksu označavanja

Članak 25.

1) Europska komisija potiče izradu dva Kodeksa Europske zajednice za dobru praksu označavanja (u daljem tekstu Kodeksi), jedan za hranu za kućne ljubimce i drugi za krmne smjese za životinje koje se koriste za proizvodnju hrane, koji može uključivati dio o krmnim smjesama za krznaše.

2) Kodeksi imaju za cilj poboljšati primjerenost označavanja. Sadržavaju odredbe iz članka 14. ovoga Pravilnika o predstavljanju podataka na oznaci i članka 22. ovoga Pravilnika o dobrovoljnom označavanju te članka 13. ovoga Pravilnika o korištenju tvrdnji.

3) Postupak propisan člankom 26. primjenjuje se kod donošenja, i kod svake izmjene i dopune Kodeksa.

4) Korištenje Kodeksa od strane subjekata u poslovanju s hranom za životinje je dobrovoljno. Ukoliko se korištenje bilo kojeg Kodeksa navede na oznaci, mora se postupati sukladno svim odredbama Kodeksa.

Izrada Kodeksa te izmjene i dopune Kataloga i Kodeksa

Članak 26.

1) U izradi Kataloga i Kodeksa te izmjena i dopuna Kataloga i Kodeksa sudjeluju predstavnici Europskih sektora u poslovanju s hranom za životinje:

(a) uz savjetovanje s drugim zainteresiranim stranama, kao što su korisnici hrane za životinje;

(b) u suradnji s nadležnim tijelom i nadležnim tijelima država članica te kada je primjereno s EFSA-om.

(c) uzimajući u obzir odgovarajuće iskustvo proizašlo iz mišljenja koje je dala EFSA, i znanstveni ili tehnološki razvoj.

2) Katalog sadržava odredbe o određivanju najvećeg udjela kemijskih nečistoća iz Priloga I. točke 1. ovoga Pravilnika ili razini botaničke čistoće iz Priloga I. točke 2. ovoga Pravilnika ili razini sadržaja vlage iz Priloga I. točke 6. ovoga Pravilnika ili podatke koji zamjenjuju obavezno označavanje iz članka 16. stavka 1. točke (b) ovoga Pravilnika.

3) Mjere za provedbu ovoga članka odobrava Europska komisija i moraju biti:

(a) donesene u skladu sa stavkom 1. ovoga članka;

(b) sadržaj se može provoditi svugdje u Europskoj zajednici; i

(c) primjerene za postizanje ciljeva propisanih odredbama ovoga Pravilnika.

Poglavlje VI.
PRIJELAZNE I ZAVRŠNE ODREDBE

Mjere

Članak 27.

1) Nadležno tijelo poduzima odgovarajuće mjere u slučaju postupanja protivno odredbama ovoga Pravilnika.

2) Nadležno tijelo o poduzetim mjerama iz stavka 1. ovoga članka obavještava Europsku komisiju.

Poseban propis

Članak 28.

Poseban propis iz članka 10. stavka 1. ovoga Pravilnika će biti donesen do 30. lipnja 2010. godine.

Prijelazne odredbe

Članak 29.

1) Iznimno od Priloga I. točke 1. ovoga Pravilnika, do 01. rujna 2012. godine, pojedina krmiva mogu se koristiti i stavljati na tržište dok se ne odredi najveći udio kemijskih nečistoća, koje su posljedica postupka proizvodnje i pomoćnih tehnoloških sredstava, pod uvjetom da udovoljavaju zahtjevima propisanima Prilogom I. Glavom II. točkom 1. Pravilnika o stavljanju na tržište krmiva i krmnih smjesa (»Narodne novine«, broj 112/08).

2) Odredbe članka 6. stavka 3. ovoga Pravilnika primjenjuju se do dana pristupanja Republike Hrvatske u članstvo Europske unije.

Prestanak važenja

Članak 30.

Stupanjem na snagu ovoga Pravilnika prestaju važiti članci 1. do 18., Prilog I. Glava I., Glava II. točke 2. do 4., Glava III. te Glava V. do VIII., Prilog III. do V. Pravilnika o stavljanju na tržište krmiva i krmnih smjesa (»Narodne novine«, broj 112/08), članci 1. do 11. Pravilnika o hrani za životinje s posebnim hranidbenim potrebama (»Narodne novine«, broj 35/08) i Prilog 3. Pravilnika o nepoželjnim i zabranjenim tvarima u hrani za životinje (»Narodne novine«, broj 118/07).

Stupanje na snagu

Članak 31.

1) Ovaj Pravilnik stupa na snagu 1. siječnja 2011. godine.

2) Iznimno od stavka 1. ovoga članka odredbe članka 6. stavka 2., članka 7., članka 9. stavka 2., članka 10., članka 11. stavka 1. točke (c), članka 13. stavka 1. točke (c) i stavka 4., članka 14. stavka 3., članka 16. stavka 1. točke (c), članka 17. stavka 4., članka 21. stavka 9., članka 22. stavka 2., članka 24. stavaka 1. do 6., članka 25., članka 26., članka 27. stavka 2. i Priloga VIII. točke 1.1. ovoga Pravilnika stupaju na snagu danom pristupanja Republike Hrvatske u članstvo Europske unije.

Klasa: 011-02/09-01/319

Urbroj: 525-06-2-0261/09-7

Zagreb, 22. prosinca 2009.

Ministar
Petar Čobanković, v. r.

PRILOG I.

TEHNIČKE ODREDBE O NEČISTOĆAMA, MLIJEČNIM ZAMJENICAMA, VEZIVIMA ILI SREDSTVIMA ZA DENATURIRANJE, KOLIČINI PEPELA I UDJELU VLAGE U SKLADU S ČLANKOM 4. OVOGA PRAVILNIKA

1. U skladu s dobrom proizvođačkom praksom u skladu s člankom 4. Pravilnika o higijeni hrane za životinje[[25]](#footnote-29081-25), krmiva moraju biti slobodna od kemijskih nečistoća koje nastaju u njihovom proizvodnom procesu kao i od pomoćnih tehnoloških sredstava, osim ukoliko je određen poseban maksimalan sadržaj u Katalogu u skladu s člankom 24. ovoga Pravilnika.

2. Botanička čistoća krmiva ne smije biti manja od 95 %, osim ukoliko je u Katalogu iz članka 24. ovoga Pravilnika određena drugačija razina. Botaničke nečistoće sadržavaju nečistoće biljnih materijala bez nepoželjnih učinaka na životinje npr. slamu i sjemenke drugih kultiviranih vrsta ili korova. Botaničke nečistoće kao što su rezidue drugih sjemenki ili plodova uljarica dobivenih iz prethodnog proizvodnog procesa, ne smiju prelaziti 0,5 % za svaku vrstu sjemenki ili plodova uljarica.

3. Razina željeza u mliječnoj zamjenici za telad tjelesne mase od 70 kg ili manje, mora biti najmanje 30 miligrama po kilogramu potpune krmne smjese pri sadržaju vlage od 12 %.

4. Kada se krmiva koriste kao denaturanti ili veziva drugih krmiva, dobiveni proizvod i dalje se smatra krmivom. Naziv, podrijetlo i količina krmiva korištenih kao denaturanti ili veziva moraju biti navedeni na oznaci. Ukoliko je krmivo vezano drugim krmivom, postotak veziva ne smije prelaziti 3 % ukupne težine.

5. Količina pepela netopivog u klorovodičnoj kiselini ne smije prelaziti 2,2 % suhe tvari. Količina pepela viša od 2,2 % dopuštena je u slučaju:

– krmiva;

– krmne smjese koja sadrži odobrena mineralna veziva;

– mineralne mješavine;

– krmnih smjesa koje sadrže više od 50 % riže ili nusproizvoda šećerne repe;

– krmnih smjesa namijenjenih uzgoju riba sa sadržajem ribljeg brašna većim od 15 %,

pod uvjetom da je količina navedena na oznaci.

6. Ukoliko u Prilogu V. ovoga Pravilnika ili u Katalogu iz članka 24. ovoga Pravilnika nije drugačije određeno, udio vlage u hrani za životinje mora biti naveden na oznaci ako prelazi:

– 5 % za mineralne mješavine koje ne sadrže organske tvari,

– 7 % za mliječne zamjenice i druge krmne smjese sa udjelom mliječnih proizvoda većim od 40 %,

– 10 % za mineralne mješavine koje sadrže organske tvari,

– 14 % za ostalu hranu za životinje.

PRILOG II.

OPĆA NAČELA O OZNAČAVANJU IZ ČLANKA 11. STAVKA 4. OVOGA PRAVILNIKA

1. Sadržaji ili količine koje su navedene ili trebaju biti označene odnose se na težinu hrane za životinje, osim ukoliko je drugačije određeno.

2. Brojčana oznaka datuma prati slijed: dan, mjesec i godina, a oblik mora biti naveden na oznaci kraticom: »DD/MM/GG«.

3. U uputama za pravilno korištenje dopunskih krmnih smjesa i krmiva u kojima dodaci prelaze najviše dopuštene vrijednosti, za potpunu krmnu smjesu trebaju biti navedene najviše količine:

– u gramima ili kilogramima ili jedinicama volumena dopunske krmne smjese i krmiva po životinji po danu, ili

– kao postotak u dnevnom obroku, ili

– po kilogramu potpune krmne smjese ili postotku u potpunoj krmnoj smjesi,

kako bi se osiguralo poštivanje odgovarajućih najviših dopuštenih udjela dodataka hrani za životinje u dnevnom obroku.

4. Bez utjecaja na analitičke metode, kod hrane za kućne ljubimce izraz »sirove bjelančevine« može se zamijeniti izrazom »bjelančevine«, izraz »sirova ulja i masnoće« može se zamijeniti izrazom »sadržaj masti«, a izraz »sirovi pepeo« može se zamijeniti izrazom »ostatak nakon izgaranja« ili »anorganska tvar«.

PRILOG III.

POPIS TVARI ČIJE JE STAVLJANJE NA TRŽIŠTE ILI KORIŠTENJE U HRANIDBI ŽIVOTINJA OGRANIČENO ILI ZABRANJENO U SKLADU S ČLANKOM 6. OVOGA PRAVILNIKA

Poglavlje 1.

Zabranjene tvari

1. Izmet, mokraća i odvojen sadržaj probavnog trakta nakon pražnjenja ili uklanjanja probavnog trakta bez obzira na način obrade ili primjesu.

2. Koža obrađivana sredstvima za štavljenje, uključujući i njezin otpad.

3. Sjemenski i drugi sadni materijali koji su nakon žetve tretirani sredstvima za zaštitu bilja i njihovi nusproizvodi.

4. Drvo, piljevina i drugi materijali podrijetlom od drva koje je obrađivano sredstvima za zaštitu drveta u skladu s Prilogom V. Pravilnika o dokumentaciji za ocjenu aktivne tvari u biocidnim pripravcima, dokumentaciji za ocjenu biocidnih pripravaka, postupcima ocjenjivanja biocidnih pripravaka i njihove uporabe te o vrstama biocidnih pripravaka s njihovim opisanima i jedinstvenim načelima za ocjenjivanje biocidnih pripravaka (»Narodne novine«, broj 90/08)[[26]](#footnote-29081-26).

5. Sav otpad dobiven u različitim fazama pročišćavanja gradskih, industrijskih otpadnih voda i otpadnih voda iz domaćinstva u skladu s člankom 2. Pravilnika o graničnim vrijednostima opasnih i drugih tvari u otpadnim vodama (»Narodne novine«, broj 94/08)[[27]](#footnote-29081-27).

6. Kruti gradski otpad, kao što je otpad iz domaćinstva.

7. Pakiranja i dijelovi ambalaže korišteni u poljoprivredno-prehrambenoj industriji.

PRILOG IV.

DOPUŠTENA ODSTUPANJA ZA OZNAČAVANJE SASTAVA KRMIVA ILI KRMNIH SMJESA IZ ČLANKA 11. STAVKA 5. OVOGA PRAVILNIKA

1. Odstupanja iz ovoga Priloga uključuju tehnička i analitička odstupanja. Kada se na razini Zajednice utvrde analitička odstupanja za mjernu nesigurnost i razlike u postupcima, vrijednosti iz stavka 2. ovoga Priloga trebaju se primjereno prilagoditi kako bi se uključila samo tehnička odstupanja.

2. Ukoliko se utvrdi da sastav krmiva ili krmne smjese odstupa od označenog sastava tako da se umanji njihova vrijednost, dopuštaju se sljedeća odstupanja:

(a) za sirove bjelančevine, šećere, škrob i inulin:

– 3 jedinice za deklarirani sadržaj od 30 % ili više,

– 10 % deklariranog sadržaja za deklarirani sadržaj manji od 30 %, ali ne manji od 10 %,

– 1 jedinica za deklarirani sadržaj manji od 10 %;

(b) za sirovu vlakninu, sirova ulja i masti:

– 2,2 jedinice za deklarirani sadržaj od 15 % ili više,

– 15 % deklariranog sadržaja za deklarirani sadržaj manji od 15 %, ali ne manji od 5 %,

– 0,8 jedinica za deklarirani sadržaj manji od 5 %;

(c) za vlagu, sirovi pepeo, pepeo netopiv u klorovodičnoj kiselini i kloride izražene kao NaCl, ukupni fosfor, natrij, kalcij karbonat, kalcij, magnezij, kiselinski broj i tvari netopive u petroleju:

– 1,5 jedinica za deklarirani sadržaj (vrijednosti) od 15 % (15) ili više, kako je primjereno,

– 10 % deklariranog sadržaja (vrijednost) za deklarirani sadržaj (vrijednosti) manji od 15 % (15), ali ne manji od 2 % (2), kako je primjereno,

– 0,2 jedinice za deklarirani sadržaj (vrijednosti) manji od 2 % (2), kako je primjereno;

(d) za energetsku vrijednost 5 % i za vrijednost bjelančevina 10 %;

(e) za dodatke hrani za životinje(i);

– 10 % ukoliko je deklarirani sadržaj 1000 jedinica ili više,

– 100 jedinica za deklarirani sadržaj manji od 1000 jedinica, ali ne manji od 500 jedinica,

– 20 % deklariranog sadržaja manjeg od 500 jedinica, ali ne manjeg od 1 jedinice,

– 0,2 jedinice za deklarirani sadržaj manji od 1 jedinice, ali ne manji od 0,5 jedinica,

– 40 % deklariranog sadržaja manjeg od 0,5 jedinica.

Ova odstupanja primjenjuju se i na najviše dopuštene vrijednosti dodataka hrani za životinje u krmnim smjesama.

3. Ukoliko najviša dopuštena vrijednost za svaki dodatak hrani za životinje nije prekoračena, odstupanje od deklariranog sadržaja, može iznositi trostruku vrijednost odstupanja navedenog u točki 2. ovoga Priloga.

4. Za dodatke hrani za životinje koji pripadaju skupini mikroorganizama, najviša prihvatljiva vrijednost odgovara najvišoj utvrđenoj količini.

PRILOG V.

OBVEZNO OZNAČAVANJE KRMIVA IZ ČLANKA 16. STAVKA 1. TOČKE (b) OVOGA PRAVILNIKA

|  |  |  |
| --- | --- | --- |
|  | Krmivo od (podrijetlo krmiva): | Obvezno označiti: |
| 1. | Voluminozna krmiva | Sirove bjelančevine, ako je udio > 10 %  Sirovu vlakninu |
| 2. | Zrnevlje žitarica |  |
| 3. | Proizvodi i nusproizvodi zrnevlja žitarica | Škrob, ako je udio > 20 %  Sirove bjelančevine, ako je udio > 10 %  Sirova ulja i masti, ako je udio > 5 %  Sirovu vlakninu |
| 4. | Sjemenke i plodovi uljarica |  |
| 5. | Proizvodi i nusproizvodi sjemenki i plodova uljarica | Sirove bjelančevine, ako je udio > 10 %  Sirova ulja i masti, ako je udio > 5 %  Sirovu vlakninu |
| 6. | Sjemenke mahunarki |  |
| 7. | Proizvodi i nusproizvodi sjemenki mahunarki | Sirove bjelančevine, ako je udio > 10 %  Sirovu vlakninu |
| 8. | Gomolji, korijenje |  |
| 9. | Proizvodi i nusproizvodi gomolja i korijenja | Škrob  Sirovu vlakninu  Pepeo netopiv u HCl, ako je udio > 3,5 % suhe tvari |
| 10. | Proizvodi i nusproizvodi prerade šećerne repe | Sirovu vlakninu, ako je udio > 15 %  Ukupni šećer, izražen kao saharoza  Pepeo netopiv u HCl, ako je udio > 3,5 % suhe tvari |
| 11. | Proizvodi i nusproizvodi prerade šećerne trske | Sirovu vlakninu, ako je udio > 15 %  Ukupni šećer, izražen kao saharoza |
| 12. | Ostale sjemenke i plodovi, njihovi proizvodi i nusproizvodi, osim navedenih pod točkama  2. – 7. ove tablice | Sirove bjelančevine  Sirovu vlakninu  Sirova ulja i masti, ako je udio > 10 % |
| 13. | Ostale biljke, njihovi proizvodi i nusproizvodi, osim navedenih pod točkama  8. – 11. ove tablice | Sirove bjelančevine, ako je udio > 10 %  Sirovu vlakninu |
| 14. | Mliječni proizvodi i nusproizvodi | Sirove bjelančevine  Vlaga, ako je udio > 5 %  Laktoza, ako je udio > 10 % |
| 15. | Proizvodi i nusproizvodi od kopnenih životinja | Sirove bjelančevine, ako je udio > 10 %  Sirova ulja i masti, ako je udio > 5 %  Vlaga, ako je udio > 8 % |
| 16. | Ribe, ostale morske životinje, njihovi proizvodi i nusproizvodi | Sirove bjelančevine, ako je udio > 10 %  Sirova ulja i masti, ako je udio > 5 %  Vlaga, ako je udio > 8 % |
| 17. | Minerali | Kalcij  Natrij  Fosfor  Ostali relevantni minerali |
| 18. | Ostalo | Sirove bjelančevine, ako je udio > 10 %  Sirovu vlakninu  Sirova ulja i masti, ako je udio > 10 %  Škrob, ako je udio > 30 %  Ukupni šećer, izražen kao saharoza, ako je udio >10 %  Pepeo netopiv u HCl, ako je udio > 3,5 % suhe tvari |

PRILOG VI.

POJEDINOSTI ZA OZNAČAVANJE KRMIVA I KRMNIH SMJESA ZA ŽIVOTINJE KOJE SE KORISTE ZA PROIZVODNJU HRANE

Poglavlje I.

Označavanje dodataka hrani za životinje iz članka 15. točke (f) i članka 22. stavka 1. ovoga Pravilnika

1. Sljedeći dodaci navode se pod svojim posebnim nazivima koji su navedeni u odgovarajućem posebnom propisu o odobravanju dodatka hrani za životinje, prema dodanoj količini, identifikacijskom broju i nazivu funkcionalne skupine iz Priloga I. Pravilnika o dodacima hrani za životinje ili kategorije iz članka 6. stavka 1. navedenog Pravilnika[[28]](#footnote-29081-28).

(a) dodaci za koje su utvrđene najviše dopuštene vrijednosti za svaku ciljanu životinjsku vrstu;

(b) dodaci koji pripadaju kategorijama »zootehničkih dodataka« i »kokcidiostatika i histomonostatika«;

(c) dodaci koji pripadaju funkcionalnoj skupini »uree i njezinih derivata« iz kategorije »nutritivnih dodataka« kako je navedeno u Prilogu I. Pravilnika o dodacima hrani za životinje[[29]](#footnote-29081-29).

2. Naziv koji je naveden u posebnom propisu o odobravanju dodatka hrani za životinje i dodana količina dodatka o kojem je riječ mora se navesti ukoliko je njegova prisutnost naglašena na oznaci, riječima, slikama ili grafičkim prikazom.

3. Na zahtjev kupca osoba odgovorna za označavanje priopćava kupcu naziv, identifikacijski broj i funkcionalnu skupinu dodataka hrani za životinje, koji nisu navedeni točki 1. ovoga Poglavlja.

4. Dodaci hrani za životinje koji nisu navedeni u točki 1. ovoga Poglavlja mogu se dobrovoljno navesti u cijelosti ili djelomično na način iz točke 1. ovoga Poglavlja.

5. Ukoliko je na oznaci dobrovoljno označen osjetilni ili nutritivni dodatak hrani za životinje iz Priloga I. Pravilnika o dodacima hrani za životinje29, treba navesti njegovu dodanu količinu.

6. Ukoliko je dodatak hrani za životinje svrstan u više od jedne funkcionalne skupine, navodi se ona funkcionalna skupina ili kategorija, koja je odgovarajuća s obzirom na osnovnu funkciju u slučaju predmetne hrane za životinje.

Poglavlje II.

Označavanje analitičkog sastava iz članka 17. stavka 1. točke (f) i članka 22. stavka 1. ovoga Pravilnika

1. Analitički sastav krmnih smjesa za životinje koje se koriste za proizvodnju hrane označava se kako slijedi:

|  |  |  |
| --- | --- | --- |
| Hrana za životinje | Analitički sastav i vrijednosti | Ciljana vrsta životinja |
| Potpune krmne smjese | – Sirove bjelančevine  – Sirova vlaknina  – Sirova ulja i masti  – Sirovi pepeo  – Lizin  – Metionin  – Kalcij  – Natrij  – Fosfor | Sve vrste  Sve vrste  Sve vrste  Sve vrste  Svinje i perad  Svinje i perad  Sve vrste  Sve vrste  Sve vrste |
| Dopunske krmne smjese – mineralne mješavine | – Lizin  – Metionin  – Kalcij  – Natrij  – Fosfor  – Magnezij | Svinje i perad  Svinje i perad  Sve vrste  Sve vrste  Sve vrste  Preživači |
| Dopunske krmne smjese – ostale | – Sirove bjelančevine  – Sirova vlaknina  – Sirova ulja i masti  – Sirovi pepeo  – Lizin  – Metionin  – Kalcij ≥ 5%  – Natrij  – Fosfor ≥ 2%  – Magnezij ≥ 0,5% | Sve vrste  Sve vrste  Sve vrste  Sve vrste  Svinje i perad  Svinje i perad  Sve vrste  Sve vrste  Sve vrste  Preživači |

2. Ukoliko su aminokiseline, vitamini i/ili elementi u tragovima navedeni pod naslovom analitički sastav, moraju se označiti u ukupnoj količini.

3. Ukoliko se navodi energetska vrijednost i/ili vrijednost bjelančevina, navedena vrijednost mora biti u skladu sa službenom metodom u Europskoj zajednici, ukoliko takva postoji ili u skladu s odgovarajućom službenom metodom u Republici Hrvatskoj, ukoliko službena metoda postoji.

PRILOG VII.

POJEDINOSTI ZA OZNAČAVANJE KRMIVA I KRMNIH SMJESA ZA ŽIVOTINJE KOJE SE NE KORISTE ZA PROIZVODNJU HRANE

Poglavlje I.

Označavanje dodataka hrani za životinje iz članka 15. točke (f) i članka 22. stavka 1. ovoga Pravilnika

1. Sljedeći dodaci navode se pod svojim posebnim nazivima koji su navedeni u posebnom propisu o odobravanju dodatka hrani za životinje i/ili prema njihovom identifikacijskom broju, i prema dodanoj količini i nazivu funkcionalne skupine iz Priloga I. Pravilnika o dodacima hrani za životinje29 ili kategorije iz članka 6. stavka 1. navedenog Pravilnika28:

(a) dodaci za koje su utvrđene najviše dopuštene vrijednosti za svaku ciljanu životinjsku vrstu;

(b) dodaci koji pripadaju kategorijama »zootehničkih dodataka« i »kokcidiostatika i histomonostatika»;

(c) dodaci koji pripadaju funkcionalnoj skupini »uree i njezinih derivata« iz kategorije »nutritivnih dodataka« kako je navedeno u Prilogu I. Pravilnika o dodacima hrani za životinje29.

2. Iznimno od odredbi stavka 1. ovoga Priloga, za dodatke iz funkcionalne skupine »konzervansi«, »antioksidansi« i »boje« iz Priloga I. Pravilnika o dodacima hrani za životinje29, navodi se samo odgovarajuća funkcionalna skupina.

U navedenom slučaju informacije iz točke 1. ovoga Priloga, osoba odgovorna za označavanje priopćava kupcu na njegov zahtjev.

3. Naziv, koji je naveden u odgovarajućem posebnom propisu o odobravanju dodatka hrani za životinje i dodana količina dodatka o kojem je riječ mora se navesti ukoliko je njegova prisutnost naglašena na oznaci riječima, slikama ili grafičkim prikazom.

4. Na zahtjev kupca osoba odgovorna za označavanje priopćava kupcu naziv, identifikacijski broj i funkcionalnu skupinu dodataka hrani za životinje, koji nisu navedeni u točki 1. ovoga Poglavlja.

5. Dodaci hrani za životinje koji nisu navedeni u točki 1. ovoga Poglavlja mogu se dobrovoljno navesti u cijelosti ili djelomice na način iz točke 1. ovoga Poglavlja.

6. Ukoliko je na oznaci dobrovoljno označen osjetilni ili nutritivni dodatak hrani za životinje iz Priloga I. Pravilnika o dodacima hrani za životinje29, treba navesti njegovu dodanu količinu.

7. Ukoliko je dodatak hrani za životinje svrstan u više od jedne funkcionalne skupine, navodi se ona funkcionalna skupina ili kategorija, koja je odgovarajuća s obzirom na osnovnu funkciju u slučaju predmetne hrane za životinje.

8. Osoba odgovorna za označavanje osigurava dostupnost nadležnim tijelima bilo koje informacije u vezi sastava ili navedenih svojstava hrane za životinje, koju ta osoba stavlja na tržište radi omogućavanja provjere točnosti podataka navedenih na oznakama, uključujući potpune informacije o svim korištenim dodacima hrani za životinje.

Poglavlje II.

Označavanje analitičkog sastava iz članka 17. stavka 1. točke (f) i članka 22. stavka 1. ovoga Pravilnika

1. Analitički sastav krmnih smjesa za životinje koje se ne koriste za proizvodnju hrane označava se kako slijedi:

|  |  |  |
| --- | --- | --- |
| Hrana za životinje | Analitički sastav | Ciljana vrsta životinja |
| Potpune krmne smjese | – Sirove bjelančevine  – Sirova vlaknina  – Sirova ulja i masti  – Sirovi pepeo | Mačke, psi i krznaši  Mačke, psi i krznaši  Mačke, psi i krznaši  Mačke, psi i krznaši |
| Dopunske krmne smjese – mineralne mješavine | – Kalcij  – Natrij  – Fosfor | Sve vrste  Sve vrste  Sve vrste |
| Dopunske krmne smjese – ostale | - Sirove bjelančevine  – Sirova vlaknina  – Sirova ulja i masti  – Sirovi pepeo | Mačke, psi i krznaši  Mačke, psi i krznaši  Mačke, psi i krznaši  Mačke, psi i krznaši |

2. Ukoliko su aminokiseline, vitamini i/ili elementi u tragovima navedeni pod naslovom analitički sastav, moraju se označiti u ukupnoj količini.

3. Ukoliko se navodi energetska vrijednost i/ili vrijednost bjelančevina, navedena vrijednost mora biti u skladu sa službenom metodom u Europskoj zajednici, ukoliko takva postoji ili u skladu s odgovarajućom službenom metodom u Republici Hrvatskoj, ukoliko takva postoji.

PRILOG VIII.

POSEBNE ODREDBE ZA OZNAČAVANJE HRANE ZA ŽIVOTINJE KOJA NE UDOVOLJAVA SIGURNOSNIM I TRŽNIM ZAHTJEVIMA UTVRĐENIM POSEBNIM PROPISIMA\* IZ ČLANKA 20. STAVKA 1. OVOGA PRAVILNIKA

1. Kontaminirana hrana za životinje označava se kao »hrana za životinje sa previsokim udjelom/udjelima... (naziv nepoželjne/nepoželjnih tvari u skladu s Prilogom I. Pravilnika o nepoželjnim i zabranjenim tvarima u hrani za životinje[[30]](#footnote-29081-30), koristiti samo kao hranu za životinje nakon detoksikacije u odobrenim objektima.«

1.1. Izdavanje odobrenja za objekte iz točke 1. ovoga Priloga mora biti u skladu s člankom 10. stavcima 2. ili 3. posebnog propisa[[31]](#footnote-29081-31).

2. Kad se kontaminaciju namjerava smanjiti ili ukloniti čišćenjem, označavanje kontaminirane hrane za životinje sadržava sljedeći dodatak: »hrana za životinje sa previsokim udjelom/udjelima... (naziv nepoželjne/nepoželjnih tvari u skladu s Prilogom I. Pravilnika o nepoželjnim i zabranjenim tvarima u hrani za životinje30, koristiti samo nakon odgovarajućeg čišćenja.«

∗ Nacionalno zakonodavstvo kojim se prenosi zakonodavstvo Europske unije i zakonodavstvo Europske unije koje će se primjenjivati izravno po pristupanju EU

[[1](#footnote-29081-1-backlink)] Pravilnikom se preuzimaju odredbe Uredbe (EZ) br. 767/2009 Europskog parlamenta i Vijeća od 13. srpnja 2009. o stavljanju na tržište i korištenju hrane za životinje, izmjenama i dopunama Uredbe (EZ) br. 1831/2003 Europskog parlamenta i Vijeća i ukidanju Direktive Vijeća 79/373/EEZ, Direktive Komisije 80/511/EEZ, Direktive Vijeća 82/471/EEZ, 83/228/EEZ, 93/74/EEZ, 93/113/EZ i 96/25/EZ te Odluke Komisije 2004/217/EZ

[[2](#footnote-29081-2-backlink)]2 Zakonom o hrani (»Narodne novine«, broj 46/07 i 155/08) preuzete su odredbe Uredbe (EZ) Europskog parlamenta i Vijeća br. 178/2002 od 28. siječnja 2002. kojom se utvrđuju opća načela i uvjeti Zakona o hrani, osniva Europska agencija za sigurnost hrane te se utvrđuju postupci u predmetu zdravstvene ispravnosti hrane

∗ Nacionalno zakonodavstvo kojim se prenosi zakonodavstvo Europske unije i zakonodavstvo Europske unije koje će se primjenjivati izravno po pristupanju EU

[[3](#footnote-29081-3-backlink)] Pravilnikom o uvjetima za proizvodnju, stavljanje na tržište i upotrebu ljekovite hrane za životinje (»Narodne novine«, broj 101/05) preuzete su odredbe Direktive Vijeća 90/167/EEZ od 26. ožujka 1990. kojom se utvrđuju uvjeti koji se odnose na proizvodnju, stavljanje na tržište i upotrebu ljekovite hrane za životinje na području Zajednice

[[4](#footnote-29081-4-backlink)] Pravilnikom o nepoželjnim i zabranjenim tvarima u hrani za životinje (»Narodne novine«, broj 118/07) preuzete su odredbe Direktive Europskog parlamenta i Vijeća 2002/32/EZ od 7. svibnja 2002. o nepoželjnim tvarima u hrani za životinje

[[5](#footnote-29081-5-backlink)] Pravilnikom za sprječavanje pojave, kontrolu i iskorjenjivanje određenih transmisivnih spongiformnih encefalopatija (»Narodne novine«, broj 85/09) preuzete su odredbe Uredbe (EZ) br. 999/2001 Europskoga parlamenta i Vijeća od 22. svibnja 2001. kojom se predviđaju pravila za sprečavanje, nadzor i iskorjenjivanje određenih transmisivnih spongiformnih encefalopatija

[[6](#footnote-29081-6-backlink)] Pravilnikom o nusproizvodima životinjskog podrijetla koji nisu za prehranu ljudi (»Narodne novine«, broj; 87/09) preuzete su odredbe Uredbe (EZ) br. 1774/2002 Europskog parlamenta i Vijeća od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[7](#footnote-29081-7-backlink)] Pravilnikom o uvjetima i postupku izdavanja dopuštenja za stavljanje genetski modificirane hrane ili genetski modificirane hrane za životinje prvi puta na tržište Republike Hrvatske i zahtjevima koji se odnose na sljedivost, posebno označavanje genetski modificirane hrane i genetski modificirane za životinje (»Narodne novine«, broj 110/2008) preuzete su odredbe Uredbe (EZ) br. 1829/2003 Europskoga parlamenta i Vijeća od 22. rujna 2003. o genetski modificiranoj hrani i hrani za životinje

[[8](#footnote-29081-8-backlink)] Pravilnikom o sadržaju prijave i tehničke dokumentacije za stavljanje na tržište genetski modificiranih organizama ili proizvoda koji sadrže i/ili se sastoje ili potječu od genetski mordificiranih organizama te o uvjetima označavanja i pakiranja genetski modificiranih organizama ili proizvoda koji sadrže i/ili se sastoje ili potječu od genetski modificiranih organizama (»Narodne novine«, broj 106/08) preuzete su odredbe Uredbe (EZ) br. 1830/2003 Europskoga parlamenta i Vijeća od 22. rujna 2003. o sljedivosti i označavanju genetski modificiranih organizama i sljedivosti prehrambenih proizvoda i proizvoda hrane za životinje proizvedenih iz genetski modificiranih organizama i kojom se izmjenjuje i dopunjuje Direktiva 2001/18/EZ

[[9](#footnote-29081-9-backlink)] Pravilnikom o dodacima hrani za životinje (»Narodne novine«, broj 9/07) preuzete su odredbe Uredbe (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje

[[10](#footnote-29081-10-backlink)] Zakonom o ekološkoj proizvodnji poljoprivrednih i prehrambenih proizvoda (»Narodne novine«, broj 12/01, 14/01 i 79/07) djelomično su preuzete odredbe Uredbe (EZ) Vijeća br. 834/2007 od 28. lipnja 2007. o ekološkoj proizvodnji i označavanju ekoloških proizvoda

[[11](#footnote-29081-11-backlink)] Pravilnikom o higijeni hrane za životinje (»Narodne novine«, broj 41/08 i 28/09) preuzete su odredbe Uredbe (EZ) br. 183/2005 Europskog parlamenta i Vijeća od 12. siječnja 2005. kojom se utvrđuju uvjeti za higijenu hrane za životinje

[[12](#footnote-29081-12-backlink)] Člankom 16. Zakona o hrani (»Narodne novine«, broj 46/07 i 155/08) preuzete su odredbe članka 15. Uredbe (EZ) Europskog parlamenta i Vijeća br. 178/2002 od 28. siječnja 2002. kojom se utvrđuju opća načela i uvjeti Zakona o hrani, osniva Europska agencija za sigurnost hrane te se utvrđuju postupci u predmetu zdravstvene ispravnosti hrane

∗ Nacionalno zakonodavstvo kojim se prenosi zakonodavstvo Europske unije i zakonodavstvo Europske unije koje će se primjenjivati izravno po pristupanju EU

[[13](#footnote-29081-13-backlink)]Člankom 17. Zakona o hrani (»Narodne novine«, broj 46/07 i 155/08) preuzete su odredbe članka 16. Uredbe (EZ) Europskog parlamenta i Vijeća br. 178/2002 od 28. siječnja 2002. kojom se utvrđuju opća načela i uvjeti Zakona o hrani, osniva Europska agencija za sigurnost hrane te se utvrđuju postupci u predmetu zdravstvene ispravnosti hrane

[[14](#footnote-29081-14-backlink)] Člankom 20. i 22. Zakona o hrani (»Narodne novine«, broj 46/07 i 155/08) preuzete su odredbe članka 18. i 20. Uredbe (EZ) Europskog parlamenta i Vijeća br. 178/2002 od 28. siječnja 2002. kojom se utvrđuju opća načela i uvjeti Zakona o hrani, osniva Europska agencija za sigurnost hrane te se utvrđuju postupci u predmetu zdravstvene ispravnosti hrane

[[15](#footnote-29081-15-backlink)] Člankom 4. stavkom 1. Pravilnika o higijeni hrane za životinje (»Narodne novine«, broj 41/08 i 28/09) preuzete su odredbe članka 4. stavka 1. Uredbe (EZ) br. 183/2005 Europskog parlamenta i Vijeća od 12. siječnja 2005. kojom se utvrđuju uvjeti za higijenu hrane za životinje

[[16](#footnote-29081-16-backlink)] Zakonom o autorskom pravu i srodnim pravima (»Narodne novine«, broj 167/03 i 79/07), Zakonom o patentu (»Narodne novine«, broj 173/03, 87/05, 76/2007 i 30/09), Zakonom o žigu (»Narodne novine«, broj 173/03, 76/07 i 30/09), Zakonom o industrijskom dizajnu (»Narodne novine«, broj 173/03, 76/07 i 30/09), Zakonom o oznakama zemljopisnog podrijetla i oznakama izvornosti proizvoda i usluga (»Narodne novine«, broj 173/03, 186/03 i 76/07), Zakonom o zaštiti topografija poluvodičkih proizvoda (»Narodne novine«, broj 173/03, 76/07 i 30/09), Pravilnikom o patentu (»Narodne novine«, broj 117/07), Pravilnikom o žigu (»Narodne novine«, broj 117/07), Pravilnikom o industrijskom dizajnu (»Narodne novine«, broj 117/07), Pravilnikom o oznakama zemljopisnog podrijetla i oznakama izvornosti proizvoda i usluga (»Narodne novine«, broj 72/04 i 117/07), Pravilnikom o zaštiti topografija poluvodičkih proizvoda (»Narodne novine«, broj 72/04 i 117/07) preuzete su odredbe Direktive 2004/48/EZ Europskog parlamenta i Vijeća od 29. travnja 2004. o pravu intelektualnog vlasništva

[[17](#footnote-29081-17-backlink)] Pravilnikom o službenim kontrolama koje se provode radi verifikacije postupanja u skladu s odredbama propisa o hrani i hrani za životinje, te propisa o zdravlju i zaštiti životinja (»Narodne novine«, broj 99/07) preuzete su odredbe Uredbe (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi verifikacije postupanja sukladno zakonu o hrani, te propisima o zdravlju i zaštiti životinja

[[18](#footnote-29081-18-backlink)] Prilogom IV. Poglavljem 2. te člankom 10. točkom 1. podtočkom (b) Pravilnika o higijeni hrane za životinje (»Narodne novine«, broj 41/08 i 28/09) preuzete su odredbe Priloga IV. Poglavlja 2. te članka 10. točke 1. podtočke (b) Uredbe (EZ) br. 183/2005 Europskog parlamenta i Vijeća od 12. siječnja 2005. kojom se utvrđuju uvjeti za higijenu hrane za životinje

[[19](#footnote-29081-19-backlink)] Posebnim propisom preuzet će se odredbe Direktive Komisije 2008/38/EZ od 5. ožujka 2008. kojom se utvrđuje popis utvrđenih načina korištenja hrane za životinje za posebne hranidbene namjene

[[20](#footnote-29081-20-backlink)] Zakonom o zaštiti potrošača (»Narodne novine«, broj 79/07, 125/07, 79/09 i 89/09) preuzete su odredbe članka 2. Direktive 97/7/EZ Europskoga parlamenta i Vijeća od 20. svibnja 1997. o zaštiti potrošača glede sklapanja pogodbi pri prodaji na daljinu

[[21](#footnote-29081-21-backlink)] Člankom 13., člankom 23. stavkom 2. točkama (a), (b) i (c) i člankom 17. Pravilnika o nusproizvodima životinjskog podrijetla koji nisu za prehranu ljudi (»Narodne novine«, broj 87/09) preuzete su odredbe članka 13., članka 23. stavka 2. točaka (a), (b) i (c) i članka 17. Uredbe (EZ) br. 1774/2002 Europskog parlamenta i Vijeća od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[22](#footnote-29081-22-backlink)] Člankom 10. Pravilnika o higijeni hrane za životinje (»Narodne novine«, broj 41/08 i 28/09) preuzete su odredbe članka 10. Uredbe (EZ) br. 183/2005 Europskog parlamenta i Vijeća od 12. siječnja 2005. kojom se utvrđuju uvjeti za higijenu hrane za životinje

[[23](#footnote-29081-23-backlink)] Člankom 9. i 21. te Prilogom V. Poglavljem II. Pravilnika o higijeni hrane za životinje (»Narodne novine«, broj 41/08 i 28/09) preuzete su odredbe članka 9. i 23. te Priloga V. Poglavlja II. Uredbe (EZ) br. 183/2005 Europskog parlamenta i Vijeća od 12. siječnja 2005. kojom se utvrđuju uvjeti za higijenu hrane za životinje

[[24](#footnote-29081-24-backlink)]Prilogom I. i člankom 5. stavkom 1. Pravilnika o higijeni hrane za životinje (»Narodne novine«, broj 41/08 i 28/09) preuzete su odredbe Priloga I. i članka 5. stavka 1. Uredbe (EZ) br. 183/2005 Europskog parlamenta i Vijeća od 12. siječnja 2005. kojom se utvrđuju uvjeti za higijenu hrane za životinje

[[25](#footnote-29081-25-backlink)] Člankom 4. Pravilnika o higijeni hrane za životinje (»Narodne novine«, broj 41/08 i 28/09) preuzete su odredbe članka 4. Uredbe (EZ) br. 183/2005 Europskog parlamenta i Vijeća od 12. siječnja 2005. kojom se utvrđuju uvjeti za higijenu hrane za životinje

[[26](#footnote-29081-26-backlink)] Prilogom V. Pravilnika o dokumentaciji za ocjenu aktivne tvari u biocidnim pripravcima, dokumentaciji za ocjenu biocidnih pripravaka, postupcima ocjenjivanja biocidnih pripravaka i njihove uporabe te o vrstama biocidnih pripravaka s njihovim opisanima i jedinstvenim načelima za ocjenjivanje biocidnih pripravaka (»Narodne novine«, broj 90/08) preuzete su odredbe Priloga V. Direktive Europskog parlamenta i Vijeća 98/8/EZ Europskoga parlamenta i Vijeća od 16. veljače 1998. o stavljanju biocidnih pripravaka na tržište

[[27](#footnote-29081-27-backlink)] Člankom 2. Pravilnika o graničnim vrijednostima opasnih i drugih tvari u otpadnim vodama (»Narodne novine«, broj 94/08) preuzete su odredbe članku 2. Direktive Vijeća 91/271/EEZ od 21. svibnja 1991. o čišćenju komunalne otpadne vode, bez obzira na daljnju preradu tog otpada i podrijetlo tih otpadnih voda

(i) 1 jedinica u ovom stavku znači 1 mg 1000 IU, 1x109 CFU ili 100 jedinica enzimske aktivnosti odgovarajućeg dodatak hrani za životinje.

[[28](#footnote-29081-28-backlink)] Člankom 6. stavkom 1. Pravilnika o dodacima hrani za živaotinje (»Narodne novine«, broj 9/07) preuzete su odredbe članka 6. stavka 1. Uredbe (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje

[[29](#footnote-29081-29-backlink)] Prilogom I. Pravilnika o dodacima hrani za životinje(»Narodne novine«, broj 9/07) preuzete su odredbe Priloga I. Uredbe (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje

[[30](#footnote-29081-30-backlink)]30 Prilogom I. Pravilnika o nepoželjnim i zabranjenim tvarima u hrani za životinje (»Narodne novine«, broj 118/07) preuzete su odredbe Priloga I. Direktive Europskog parlamenta i Vijeća 2002/32/EZ od 7. svibnja 2002. o nepoželjnim tvarima u hrani za životinje

[[31](#footnote-29081-31-backlink)]31 Članak 10. stavci 2. i 3. Uredbe (EZ) br. 183/2005 Europskog parlamenta i Vijeća od 12. siječnja 2005. kojom se utvrđuju uvjeti za higijenu hrane za životinje izravno će se primjenjivati danom pristupanja Republike Hrvatske u članstvo Europske unije

Pravilnik, NN 156/2009-3902